CELEX: 62018TN0763
Language: da
Date: 2018-12-30 00:00:00
Title: Sag T-763/18: Sag anlagt den 30. december 2018 — Lazarus Szolgáltató és Kereskedelmi mod Europa-Kommissionen

18.3.2019   
            
            
               DA
            
            
               Den Europæiske Unions Tidende
            
            
               C 103/47
            
         
      Sag anlagt den 30. december 2018 — Lazarus Szolgáltató és Kereskedelmi mod Europa-Kommissionen
      (Sag T-763/18)
      (2019/C 103/62)
      Processprog: ungarsk
      
         Parter
      
      
         Sagsøger: Lazarus Szolgáltató és Kereskedelmi Kft. (Lazarus Kft.) (Békés, Ungarn) (ved advokat L. Szabó)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Principalt: Kommissionens afgørelse SA.29432 — CP 290/2009 — Ungarn — »Støtte til beskæftigelse af handicappede arbejdstagere, som angiveligt er ulovlig, idet reglerne er diskriminerende« af 20. juli 2011 (herefter »den principalt anfægtede afgørelse«) annulleres.
               
            
                  —
               
               
                  Subsidiært: Kommissionens afgørelse SA.45498 (FC/2016) — »OPS Újpest-lift Kft.’s klage vedrørende statsstøtte, som virksomheder, der ansætter handicappede arbejdstagere, fik tildelt i årene 2006-2012« af 25. januar 2017 (herefter »den subsidiært anfægtede afgørelse«) annulleres.
               
            
                  —
               
               
                  Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat ét anbringende for hver påstand.
      
                  1.
               
               
                  Anbringendet vedrørende den principale påstand: retlig fejl og urigtigt skøn med hensyn til det foreliggende bevis
                  De ungarske myndigheder overtrådte artikel 107 TEUF, stk. 1, ved at yde ulovlig statsstøtte til 21 virksomheder, som var sagsøgerens konkurrenter. Støtten var ikke alene rettet mod meromkostningerne ved beskæftigelse af handicappede arbejdstagere, men finansierede de støttemodtagende virksomheders almindelige omkostninger og fordrejede derved konkurrencen. I den principalt anfægtede afgørelse anførte Kommissionen, at det støttebeløb, som samlet set var tildelt virksomhederne, ikke oversteg det samlede støttebeløb, som skal tildeles i henhold til artikel 41 og 42 i den generelle gruppefritagelsesforordning (1), hvorfor den omtvistede støtte i princippet er forenelig med det indre marked i henhold til artikel 107, stk. 3, TEUF. Den principalt anfægtede afgørelse behandler ikke de skadelige virkninger, som de nationale foranstaltninger, hvorved støtten blev tildelt, havde for sagsøgeren, og dermed tilsidesætter den de proceduremæssige rettigheder, som tilkommer sagsøgeren i henhold til artikel 108, stk. 2, TEUF.
               
            
                  2.
               
               
                  Anbringendet vedrørende den subsidiære påstand: retlig fejl og åbenbar urigtig gengivelse af det foreliggende bevis
                  Kommissionen begik en retlig fejl og foretog en åbenbar urigtig gengivelse af det pågældende bevis ved at i den subsidiært anfægtede afgørelse at fastslå, at OPS Újpest-lift Kft.’s klage ikke indeholder nogen nye retlige eller faktiske elementer, som kan begrunde en ændring af Kommissionens vurdering af sag SA.29432 — CP 290/2009. Den subsidiært anfægtede afgørelse behandler ikke de skadelige virkninger, som de nationale foranstaltninger, hvorved støtten blev tildelt, havde for sagsøgeren, og dermed tilsidesætter den de proceduremæssige rettigheder, som tilkommer sagsøgeren i henhold til artikel 108, stk. 2, TEUF.
               
            
         (1)  Kommissionens forordning (EF) nr. 800/2008 af 6.8.2008 om visse former for støttes forenelighed med fællesmarkedet i henhold til […] artikel [107 TEUF] og [108 TEUF] (EUT 2008, L 214, s. 3).